ایک فی صد امیر طبقے نے 50 فی صد غریبوں سے زیادہ آلودگی پھیلائی: رپورٹ
 امیر ترین ایک فیصد لوگوں کی جانب سے آلودگی کے اخراج میں غریب ترین افراد کے مقابلے میں تین گنا اضافہ ہوا ہے۔
ویب ڈیسک — آکسفیم نے یہ رپورٹ ایک تحقیق کے بعد جاری کی ہے جو 'اسٹاک ہوم انوائرمنٹ انسٹی ٹیوٹ' کے اشتراک سے مرتب کی گئی ہے۔ برطانوی اخبار ' دی گارڈین' کے مطابق رپورٹ میں کہا گیا ہے کہ گزشتہ 25 برسوں میں فضا میں کاربن ڈائی آکسائیڈ کے اخراج میں 60 فی صد اضافہ ہوا ہے۔ لیکن امیر ترین ایک فی صد آبادی آلودگی کے اخراج میں غریب ترین لوگوں کے مقابلے میں دو گنا سے بھی زائد اضافے کے ذمہ داررہی۔ رپورٹ کے مطابق دنیا بھر میں مصنوعات کی کھپت میں تیزی سے اضافے اور امیر ملکوں کی جانب سے نقل و حرکت کے ایسے ذرائع پر انحصار سے، جس سے کاربن ڈائی آکسائڈ گیس کا زیادہ اخراج ہوتا ہے، 'کاربن بجٹ' ختم ہو رہا ہے۔ رپورٹ کے مطابق 'کاربن بجٹ' سے مراد فضا مین کاربن کے اخراج کی وہ مقدار ہے جس کی وجہ سے عالمی درجۂ حرارت میں 1.5 ڈگری سینٹی گریڈ سے زائد اضافہ نہیں ہوتا۔ آکسفیم کے مطابق 1990 سے 2015 تک کے 25 برسوں میں صرف 10 فی صد امیر ترین لوگوں نے ایک تہائی کاربن بجٹ استعمال کیا جب کہ غریب ترین 50 فی صد آبادی نے کاربن بجٹ کا صرف چار فی صد حصہ استعمال کیا۔ رپورٹ لکھنے والے آکسفیم کے پالیسی ہیڈ ٹم گور نے 'دی گارڈین' کے ساتھ گفتگو کرتے ہوئے کہا کہ ان اعداد و شمار سے معلوم ہوتا ہے کہ زمین پر امیر ترین لوگوں کی جانب سے آلودگی کی ہوش ربا مقدار کے اخراج کے باوجود اربوں لوگوں کی زندگیوں میں کوئی بہتری نہیں آئی۔ ٹم گور نے رپورٹ میں لکھا کہ "امیر ترین آبادی، جو کہ اقلیت میں ہیں، کی جانب سے 'کاربن بجٹ' کی حد سے زیادہ کھپت سے عالمی موسمیاتی تبدیلیوں کا جو بحران پیدا ہو رہا ہے، اس کا خمیازہ دنیا کی غریب ترین آبادیاں اور نوجوان بھگت رہے ہیں۔ " موسمیاتی تبدیلیوں کے خلاف شعور پھیلانے والی کارکن گریٹا تھنس برگ نے اپنی ایک ٹوئٹ میں آکسفیم کی رپورٹ شیئر کرتے ہوئے کہا ہے کہ "عالمی موسمیاتی تبدیلی کا بحران ہم نے پیدا نہیں کیا، ہمارے مستقبل کو برباد کرنے میں ہم شامل نہیں ہیں۔ " ماحولیاتی تبدیلیوں سے نمٹنے کے لیے کاربن کے کم اخراج پر زور دیتے ہوئے ٹم گور نے رپورٹ میں تجویز دی ہے کہ "حکومتوں کو امیر طبقوں پر ٹیکسز اور مختلف پابندیوں کے ذریعے گیسوں کے اخراج کو کم کرنا چاہیے۔ ایس یو وی گاڑیوں کے استعمال اور تسلسل سے ہوائی سفر سے ہونے والے کاربن کے پرتعیش اخراج کو کم کرنا چاہیے۔ " "حکومتوں کو سرمایہ عوامی خدمات میں خرچ کرنا چاہیے اور ایسے شعبوں میں پیسہ لگانا چاہیے جو کاربن کا کم اخراج کریں تاکہ ملازمتوں کے مواقع پیدا ہوں اور غربت کے خاتمے میں مدد مل سکے۔ "